झोला उठा कर वे कहीं नहीं जाने वाले। हमें-आपको ही अपनी झोली लेकर उनके पीछे घूमना है। समूह-गान गाना है--हमको भी साथ ले लो...। लेकिन क्या हमारे गाने भर से वे हमें साथ ले लेंगे? लेना होता तो चार साल से क्या वे भाड़ झौंक रहे हैं? नरेंद्र भाई ने रायसीना पहाड़ी चढ़ते ही हमें एक झुनझुना पकड़ा दिया था--’सबका साथ, सबका विकास’। हम यह मजीरा बजाते घूम रहे हैं और वे अकेले चलते चले जा रहे हैं। कहां जा रहे हैं, वे भी शायद नहीं जानते। बस, इतना जानते हैं कि चलना ही जीवन है। चरैवेति, चरैवेति। दिशा से क्या? प्रभु दसों दिशाओं में विराजमान हैं। जहां भी पहुंचेंगे, प्रभु की शरण मिलेगी।